Sassa sê stelsel is nou ‘stabiel’Argieffoto Die Suid-Afrikaanse agentskap vir maatskaplike sekerheid (Sassa) het Maandag gesê sy betaalstelsel is gestabiliseer en daar is reeds R746 miljoen van die R1 miljard vir maatskaplike toelae vir Julie uitbetaal (72%). Sassa het verlede week fel deurgeloop onder kritiek ná duisende begunstigdes met leë hande moes terugkeer nadat hulle dae lank in rye gestaan het om te wag vir hul toelae. In ŉ verklaring het Sassa gesê hy betaal maandeliks meer as R12 miljoen aan begunstigdes en sowat 700 000 van hulle maak gebruik van die nuwe kaarte. Dit was glo dié begunstigdes wat nie hul geld by banke kon onttrek nie ondanks die feit dat Sassa reeds die geld in hul rekeninge inbetaal het.” Sassa het om verskoning gevra vir die agterstallige betalings en gesê hulle werk onverpoos daaraan om die probleem op te los. Abraham Mahlangu, waarnemende Sassa-hoof, het gesê begunstigdes wat probleme ervaar, kan die tolvrye Sassa-nommer by 0800 601 011 skakel of ŉ boodskap laat op sosiale media. “In uiterste gevalle sal Sassa maatskaplike verligting bied in die vorm van kospakkies aan enigiemand wat probleme ervaar met toegang tot hul toelae,” het Mahlangu gesê.